# பி. எஸ். சரோஜா


**பி. எஸ். சரோஜா** (*B. S. Saroja*, பிறப்பு: நவம்பர் 18, 1929) தமிழ்த் திரைப்பட நடிகையாவார்.  

## ஆரம்ப வாழ்க்கை
சரோஜாவின் பூர்வீகம் சேலம் ஆகும். இவர் பாலசுப்ரமணியம், ராஜலட்சுமி ஆகியோருக்கு திருவனந்தபுரத்தில் பிறந்தார். சரோஜா சிறுமியாக இருந்தபோதே அவரது குடும்பம் சென்னை ராயபுரத்தில் குடியேறியது. சரோஜாவின் தாத்தா ஒரு வயலின் ஆசிரியர். அம்மா வாய்ப்பாட்டில் தேர்ந்தவர். பி. எஸ். சரோஜா தாயாரிடம் வாய்ப்பாட்டு கற்றுக்கொண்டார். சிறுவயதிலேயே தெலுங்குக் கீர்த்தனைகள் பாடும் அளவுக்கு இசையில் தேறினார். சரோஜா ராயபுரம் புனித அந்தோணியார் தொடக்கப் பள்ளியில் சேர்க்கப்பட்டார்.  

## வட்டரங்குப் பயிற்சி
சரோஜா ஒன்பது வயதுச் சிறுமியாக இருந்த போது அவரது பள்ளி மைதானத்தில் ‘தமிழ்நாடு சர்க்கஸ்’ என்னும் வட்டரங்குக் குழு முகாமிட்டிருந்தது. சரோஜாவும் ஆர்வத்தின் காரணமாக பள்ளிக்கூடத்துக்கு சரிவர போகாமல் அங்கேயே பல நாட்கள் ஒளிந்திருந்து சர்க்கஸ் பயிற்சிகளைக் கவனித்துக்கொண்டிருந்தார். சர்க்கசுப் பயிற்சியாளர் டி. எம். நாமசிறீ என்பவர் சரோஜாவின் ஆர்வத்தைக் கண்டு அவளுக்குப் பயிற்சியளித்தார். நாமசிறீயிடம் சரோஜா முழுக் கலையையும் கற்றுக்கொண்டார். ஆனாலும், தனது 12வது அகவையில் சர்க்கஸ் அரங்கேற்றத்துக்காகக் காத்திருந்த நேரத்தில் ‘தமிழ்நாடு சர்க்கஸ் கம்பெனி’ மூடப்பட்டது. போலோநாத் பரதக் கலையுடன் மணிப்பூரி, கதக் போன்ற நடனங்களிலும் சரோஜாவுக்குப் பயிற்சி அளித்தார். போலோநாத் பர்மா ராணி, ராஜராஜேஸ்வரி ஆகிய படங்களில் தனி நடனம் ஆடும் வாய்ப்புகளை சரோஜாவுக்கு பெற்றுத்தந்தார்.  

## கதாநாயகியாக
பி.யு.சின்னப்பாவும், டி.ஆர். ராஜகுமாரியும் இணைந்து நடித்த விகடயோகி திரைப்படத்தில் இரண்டாவது கதாநாயகியாக நடிக்கும் வாய்ப்பு அமைந்தது. அதன் பிறகு பி.எஸ்.ராமையாவின் ‘தன அமராவதி' திரைப்படத்தில் கதாநாயகன் எஸ்.எம்.குமரேசனுக்கு இணையாக தனிக் கதாநாயகியாக நடித்தார். அன்றைய உச்ச நட்சத்திரமான டி.ஆர். மகாலிங்கத்துடன் 'பாரிஜாதம்' படத்தில் நடித்தார். எம்.ஜி.ஆர், சிவாஜி கணேசன், மலையாளத் திரைப்பட நடிகர் திக்குரிசி சுகுமாரன் நாயர் ஆகியோருடன் இணைந்து நடித்துப் புகழ்பெற்றார்.  

## நடித்த படங்கள் சில

| ஆண்டு | திரைப்படம் | மொழி | குறிப்புகள் |
| --- | --- | --- | --- |
| 1941 | மதனகாமராஜன் | தமிழ் | நடனம் |
| 1942 | கண்ணகி | தமிழ் | நடனம் |
| 1943 | குபேர குசேலா | தமிழ் | நடனம் |
| 1943 | மங்கம்மா சபதம் | தமிழ் | நடனம் |
| 1944 | மகாமாயா | தமிழ் | நடனம் |
| 1944 | ராஜ ராஜேஸ்வரி | தமிழ் | நடனம் |
| 1945 | பர்மா ராணி | தமிழ் | நடனம் |
| 1946 | விகடயோகி | தமிழ் |  |
| 1947 | விசித்ர வனிதா | தமிழ் |  |
| 1947 | தன அமராவதி | தமிழ் |  |
| 1949 | நாட்டிய ராணி | தமிழ் |  |
| 1949 | தேவ மனோகரி | தமிழ் |  |
| 1949 | கீதாஞ்சலி | தமிழ் |  |
| 1949 | இன்பவல்லி | தமிழ் |  |
| 1950 | பாரிஜாதம் | தமிழ் |  |
| 1951 | ஜீவித நௌகா | மலையாளம் |  |
| 1951 | பிச்சைக்காரி | தமிழ் |  |
| 1951 | ஓர் இரவு | தமிழ் |  |
| 1952 | அச்சான் | மலையாளம் |  |
| 1952 | ஆத்மசகி | மலையாளம், தமிழ் |  |
| 1952 | அம்மா | மலையாளம் |  |
| 1952 | கல்யாணி | தமிழ் |  |
| 1952 | கலியுகம் | தமிழ் |  |
| 1952 | அத்தைந்தி காபுரம் | தெலுங்கு |  |
| 1953 | ஆசை மகன் | தமிழ் |  |
| 1953 | ஆசதீபம் | மலையாளம் |  |
| 1953 | ஜெனோவா | தமிழ், மலையாளம் |  |
| 1953 | வாழப்பிறந்தவள் | தமிழ் |  |
| 1953 | லோகநீதி | மலையாளம் |  |
| 1954 | அவன் வருன்னு | மலையாளம் |  |
| 1954 | கூண்டுக்கிளி | தமிழ் |  |
| 1954 | மாங்கல்யம் | தமிழ் |  |
| 1956 | ஆத்மார்ப்பணம் | மலையாளம் |  |
| 1957 | புதுமைப்பித்தன் | தமிழ் |  |
| 1958 | லில்லி | மலையாளம் |  |
| 1959 | பாண்டித் தேவன் | தமிழ் |  |
| 1959 | வண்ணக்கிளி | தமிழ் |  |
| 1960 | உம்மா | மலையாளம் |  |
| 1961 | கிருஷ்ண குசேலா | மலையாளம் |  |
| 1961 | குமுதம் | தமிழ் |  |
| 1962 | புதிய ஆகாசம் புதிய பூமி | மலையாளம் |  |
| 1963 | கடலம்மா | மலையாளம் |  |
| 1964 | அருணகிரிநாதர் | தமிழ் |  |
| 1966 | தரவத்தம்மா | மலையாளம் |  |
| 1978 | அந்தோனீசு புண்ணியவாலன் | மலையாளம் | } |